ໃນລະຫວ່າງວັນທີ 1-30 ທັນວາ 2005 ນີ້, ຄະນະຜູ້ແທນຈາກກົມປະກັນສັງຄົມ, ກະຊວງແຮງງານ ແຫ່ງລາຊະອະນາຈັກກຳປູເຈຍ ຊຶ່ງນຳໂດຍ MR. SUM SOPHORN, ຮອງພະແນກ ປະກັນສັງຄົມ ໄດ້ເດີນທາງມາຢ້ຽມຢາມອົງການປະກັນສັງຄົມ ແຫ່ງ ສປປ ລາວ. ຈຸດປະສົງຂອງການມາຢ້ຽມຄັ້ງນີ້ ກໍເພື່ອເປັນການສຶກສາ ແລະ ຖອດຖອນບົດຮຽນ ວຽກງານປະກັນ ສັງຄົມຂອງ ສປປ ລາວ ເນື່ອງຈາກວ່າລາຊະອະນາຈັກກຳປູເຈຍ ມີແຜນການຈະເລີ່ມດຳເນີນການປະກັນສັງຄົມໃນປີ 2006 ນີ້.
ຄະນະຜູ້ແທນໄດ້ຮັບການຕ້ອນຮັບອັນອົບອຸ່ນຈາກຄະນະຜູ້ບໍລິຫານ ແລະ ວິຊາການພາຍໃນ ອປສ ຊຶ່ງຢູ່ທີ່ນັ້ນເຂົາເຈົ້າໄດ້ຮັບຟັງບົດຮຽນ ແລະ ເຂົ້າຢ້ຽມຊົມການເຮັດວຽກຂອງແຕ່ລະພະແນກການ ໃນທຸກຂັ້ນຕອນຢ່າງຄົບຖ້ວນ. ນອກຈາກນັ້ນຄະນະຜູ້ແທນຍັງໄດ້ເຂົ້າຢ້ຽມຂ່ຳນັບ ທ່ານ ລັດຖະມົນຕີວ່າການ ແລະ ບັນດາຄະນະນຳຂອງ ກະຊວງແຮງງານ ແລະ ສະຫວັດດີການສັງຄົມນຳອີກ. ຖືໂອກາດທີ່ຄະນະຜູ້ແທນມາທັດສະນະສຶກສາຄັ້ງນີ້, ຄະນະຜູ້ບໍລິຫານຂອງ ອປສ ຍັງໄດ້ຝາກຄວາມຫວັງ ໄວ້ວ່າທັງສອງອົງການຍັງຈະໄດ້ສືບຕໍ່ພົວພັນ ແລະ ແລກປ່ຽນບົດຮຽນນຳກັນໃນອະນາຄົດຂ້າງໜ້າ ແລະ ໄດ້ສະເໜີໃຫ້ທາງຄະນະຜູ້ແທນຂອງກຳປູເຈຍຈົ່ງເຂົ້າຮ່ວມເປັນສະມາຊິກ ສະມາຄົມປະກັນສັງຄົມອາຊຽນ ພາຍຫຼັງທີ່ອົງການປະກັນສັງ ຄົມຂອງຕົນໄດ້ຮັບການສ້າງຕັ້ງຂຶ້ນ.